和微之詩二十三首 和晨霞
作者：白居易
朝代：唐

paragraphs: 君歌仙氏真，我歌慈氏真。
慈氏發真念，念此閻浮人。
左命大迦葉，右召桓提因。
千萬化菩薩，百億諸鬼神。
上自非相頂，下及風水輪。
胎卵濕化類，蠢蠢難具陳。
弘願在救㧞，大悲忘辛勤。
無論善不善，豈間冤與親。
抉開生盲眼，擺去煩惱塵。
燭以智慧日，洒之甘露津。
千界一時度，萬法無與鄰。
借問晨霞子，何如朝玉宸。